Orel tegi Berliinis parima katse kohe esimeses voorus, kui sai kirja 67.22, mis andis talle kokkuvõttes 16. koha. "Arvan, et seis on normaalne. Olen täitsa rahul. Selleks, et siia võistlusele üldse saada, pidin tegema päris tugeva arenguhüppe, sest normatiiv oli päris kõva," rääkis Orel ERR-ile. "Tänane võistlus oli ka kõva, tüdrukud olid väga kõvad, altminejaid väga ei olnud ja usun, et ma ise ka nende altminejate seas ei olnud. Jään rahule."

"Üritasin natuke tehniliselt paremini teha, see esimene heide oli võib-olla kõige rohkem emotsiooniheide," jätkas Orel. "Mul ei ole veel nii palju eksimisruumi. Mina jäin oma rekordile alla kahe meetriga, aga tüdrukud, kelle rekord on 74, saavad endale rohkem lubada. Järgmine aasta on Doha MM, seal tuleb tegijam olla."

"Vasaraheide ongi Euroopa ala, igal aastal ronin natuke üles ja küll varsti tipus olen," lisas ta.

Maikuus viis Orel vasaraheite Eesti rekordi 69.68-ni, kas tänavu õnnestub seda veel parandada? "Kindlasti, ega ma seda hooaega ära ei lõpeta, tuleb veel paar võistlust teha. Eks EM-ile tulek on alati natuke stressirohke, väga palju tahad endalt. Usun, et nüüd saab pingevabamalt võistelda," lausus Orel.